Zille pak bendeprobleem - Maroela Media
Sy het die media oor bendegeweld in die Kaapse Vlakte toegespreek en gesê die probleem raak so erg dat die weermag moet intree. Veral gebiede soos Hanover Park en Lavender Hill gaan gebuk onder voortslepende bendegeweld, berig RSG.
"Die parlement het reeds 'n plan aanvaar om spesialiseenhede weer in te stel en ons sal druk toepas om dit te kry," het sy gesê.
Nagenoeg dertig mense is reeds vanjaar aan bende-verwante voorvalle in die gebied dood. In die mees onlangse voorval is 'n 6-jarige dogtertjie, Leana van Wyk, Sondag in die kop geskiet in 'n skietgeveg tussen twee bendes in Hanover Park. Die dogtertjie is in 'n kritieke toestand in die Rooi Kruis-kinderhospitaal.